Uredba Komisije (ES) št. 740/2003

z dne 28. aprila 2003

o spremembi Uredbe (ES) št. 1520/2000 o določitvi skupnih podrobnih pravil za uporabo sistema dodeljevanja izvoznih nadomestil za nekatere kmetijske proizvode, izvožene kot blago, ki ni zajeto v Prilogi I k Pogodbi, in o merilih za določanje višine takšnih nadomestil

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 3448/93 z dne 6. decembra 1993 o trgovinskih režimih za nekatero blago, pridobljeno s predelavo kmetijskih proizvodov [1], kakor je bila nazadnje spremenjena z Uredbo (ES) št. 2580/2000 [2], in zlasti prvega pododstavka člena 8(3) Uredbe,

ob upoštevanju naslednjega:

(1) Uredba Komisije (ES) št. 800/1999 z dne 15. aprila 1999 o skupnih podrobnih pravilih za uporabo sistema izvoznih nadomestil za kmetijske proizvode [3], kakor je bila nazadnje spremenjena z Uredbo (ES) št. 444/2003 [4], omejuje obdobje, v katerem osnovni kmetijski proizvodi ali blago lahko ostanejo v režimu predfinanciranja nadomestila, na preostali čas veljavnosti izvoznega dovoljenja.

(2) Večina potrdil o nadomestilu velja za koledarski mesec, v katerem je bil vložen zahtevek zanje, in še za naslednjih pet koledarskih mesecev. Vendar imajo potrdila o nadomestilu, izdana proti koncu proračunskega obdobja, krajši rok veljavnosti, ki ga zaradi mednarodnih obveznosti Evropske unije ni mogoče podaljšati preko 30. septembra.

(3) Da bi zagotovili zadostno fleksibilnost, tako da bi izvajalci lahko polno izkoristili navedena kratkotrajna potrdila o nadomestilu, je primerno sprejeti posebne ukrepe glede navedenih potrdil.

(4) Uredbo (ES) št. 1520/2000 z dne 13. julija 2000 o določitvi skupnih podrobnih pravil za uporabo sistema dodeljevanja izvoznih nadomestil za nekatere kmetijske proizvode, izvožene kot blago, ki ni zajeto v Prilogi I k Pogodbi, in o merilih za določanje višine takšnih nado- mestil [5], kakor je bila nazadnje spremenjena z Uredbo (ES) št. 1052/2002 [6], je torej treba skladno s tem spremeniti.

(5) Upravljalni odbor za horizontalna vprašanja glede trgovine s proizvodi, pridobljenimi s predelavo kmetijskih pridelkov, ki v Prilogi I k Pogodbi niso navedeni, ni dal mnenja v roku, ki ga je določil njegov predsednik –

SPREJELA NASLEDNJO UREDBO:

Člen 1

Členu 16 Uredbe (ES) št. 1520/2000 se doda odstavek 9:

"9. Z odstopanjem od člena 28(6) Uredbe (ES) št. 800/1999 za potrdila o nadomestilu, izdana za uporabo od 1. junija za blago, ki bo izvoženo pred 1. oktobrom, lahko osnovni proizvodi, kakor so navedeni v Prilogi A k tej uredbi, ostanejo pod carinskim nadzorom z namenom predelave tri mesece po dnevu sprejetja plačilne deklaracije.

Z odstopanjem od člena 29(5) Uredbe (ES) št. 800/1999 glede potrdil o nadomestilu, izdanih za uporabo od 1. junija za blago, ki bo izvoženo pred 1. oktobrom, lahko blago, kakor je navedeno v Prilogi B in C k tej uredbi, ostane v postopku carinskega skladiščenja ali proste carinske cone tri mesece po dnevu sprejetja plačilne deklaracije."

Člen 2

Ta uredba začne veljati dvajseti dan po objavi v Uradnem listu Evropske unije.

Uporablja se za plačilne deklaracije, sprejete od 1. oktobra 2003.

Ta uredba je v celoti zavezujoča in se neposredno uporablja v vseh državah članicah.

V Bruslju, 28. aprila 2003

Za Komisijo

Erkki Liikanen

Član Komisije

[1] UL L 318, 20.12.1993, str. 18.

[2] UL L 298, 25.11.2000, str. 5.

[3] UL L 102, 17.4.1999, str. 11.

[4] UL L 67, 12.3.2003, str. 3.

[5] UL L 177, 15.7.2000, str. 1.

[6] UL L 160, 18.6.2002, str. 16.

--------------------------------------------------